TNDT คงเป้ารายได้ปีนี้โต 10% ปัจจุบันมีงานในมือ 200 ลบ.รับรู้ทั้งหมดปีนี้
TNDT คงเป้ารายได้ปีนี้โต 10% ปัจจุบันมีงานในมือ 200 ลบ.รับรู้ทั้งหมดปีนี้
8 ก.ย. 2558

นางสาวชมเดือน ศตวุฒิ กรรมการผู้จัดการ บริษัท ไทย เอ็น ดี ที จำกัด (มหาชน) หรือ TNDT เปิดเผยว่า บริษัทคงเป้ารายได้ปีนี้เติบโต 10% จากปีก่อนที่มีรายได้ 484.57 ล้านบาท ปัจจุบันบริษัทมีมูลค่างานในมือ (Backlog) 200 ล้านบาทจะรับรู้เป็นรายได้ในปีนี้ทั้งหมด ซึ่งเป็นงานให้บริการตรวจสอบและทดสอบทางวิศวกรรมความปลอดภัย ด้วยกระบวนการทดสอบที่ไม่ทำลาย ที่เป็นธุรกิจหลักของบริษัทคิดเป็นสัดส่วนรายได้ 100% ในปีนี้ 
ขณะเดียวกันบริษัทคาดว่าอัตรากำไรสุทธิในปีนี้จะอยู่ที่ระดับ 18% ใกล้เคียงปีก่อนที่ทำได้ 18.17% จากการควบคุมค่าใช้จ่ายและการรับงานต่างประเทศที่ให้มาร์จิ้นสูง
นอกจากนี้ บริษัทมีการขยายฐานลูกค้างานให้บริการตรวจสอบและทดสอบทางวิศวกรรมความปลอดภัย ไปยังประเทศอินโดนีเซียเป็นการร่วมมือกับพันธมิตรท้องถิ่น โดยรายละเอียดของงานยังไม่สามารถเปิดเผยได้ ซึ่งเป็นโครงการใหญ่ แต่จะมีการรับรู้รายได้ตั้งแต่ไตรมาส 3/58
สำหรับธุรกิจพลังงานบริษัทได้มีการลงนามในสัญญาซื้อขายไฟฟ้า (PPA) ในอำเภอท่าขี้เหล็ก จังหวัดท่าขี้เหล็ก เมียนมาร์ โดยมีระยะเวลาสัมปทาน 30 ปี ซึ่งโครงการดังกล่าวจะมี 2 โครงการ ขนาดกำลังการผลิตไฟฟ้ารวม 20 เมกะวัตต์ โดยภายหลังได้ PPA แล้วจะใช้ระยะเวลาการก่อสร้าง 18 เดือน และคาดว่าภายในปี 60 โครงการดังกล่าวจะสามารถจำหน่ายไฟฟ้าเชิงพาณิชย์ (COD) ได้ส่งผลให้รายได้จากธุรกิจพลังงานหลังปี 60 เพิ่มเป็นมากว่า 50%
โดยโครงการโรงไฟฟ้าดังกล่าวได้มีการตั้งบริษัทย่อยเพื่อดำเนินธุรกิจพลังงานโดย TNDT ถือหุ้น 100% ใช้เงินลงทุนรวม 2 พันล้านบาทและเบื้องต้นได้มีการซื้อไฟฟ้าจากการไฟฟ้าส่วนภูมิภาค (กฟภ.) เพื่อใช้ในการก่อสร้างโรงไฟฟ้าดังดล่าวและจ่ายไฟให้แก่ประชาชนในหมู่บ้านรอบๆโรงไฟฟ้า
นอกจากนี้ยังมีโครงการเหมืองหินและเหมืองถ่านหินในพม่าโดยโครงการแรกเริ่มรับรู้รายได้ไปแล้วในปลายปี 56 ส่วนโครงการเหมืองถ่านหินแห่งที่ 2 ณ เมืองเมียวดี รัฐกะเหรี่ยง ผ่านการลงนาม MOA เริ่มมีการสำรวจเพื่อพัฒนาเป็นแหล่งถ่านหินแล้วคาดว่าจะรับรู้รายได้ตั้งแต่ปลายปี 60